भारत ने काफी कोशिश की लेकिन उसे बराबरी नहीं मिल पाई। मलेशिया ने इस जीत के साथ सेमीफाइनल में जगह बना ली। भारत का अब पांचवें और छठे स्थान के लिए पाकिस्तान के साथ मुकाबला हो सकता है। पहला क्वार्टर गोल रहित रहने के बाद मलेशिया ने 19वें मिनट में बढ़त बना ली जब रैजी रहीम ने पेनल्टी कार्नर पर गोल दाग दिया। इसके अगले ही मिनट में तेंग्कू ताजुद्दीन ने पेनल्टी कार्नर पर गोल कर मलेशिया को 2-0 से आगे कर दिया। लेकिन रमनदीप सिंह ने 24 वें मिनट में पहले मैदानी गोल कर और फिर 26 वें मिनट में पेनल्टी कार्नर पर गोल कर भारत को 2-2 की बराबरी पर ला दिया। पहले हाफ तक यही स्कोर रहा। दूसरे हाफ में रैजी रहीम के गोल ने भारत की उम्मीदें तोड़ दीं। इससे पहले ओलम्पिक चैंपियन और विश्व की नंबर एक टीम अर्जेंटीना ने पाकिस्तान को 3-1 से पीट कर सेमीफाइनल में जगह बना ली।